Morten Bødskov (S), 2023-05-17:
Tak til Folketingets formand for det.
Når vi ser på nogle af de målinger, der bliver lavet om vores virksomheder, så er virkeligheden den, at Danmark er et af de bedste steder at starte og drive virksomhed i.
Det skal vi blive ved med at være, og det er det, der er udgangspunktet for regeringens erhvervspolitik, som vi hele tiden udvikler, og som jo grundlæggende handler om, at vi skal sikre, at der er vækst, initiativ og virkelyst i hele landet, og at vi skal sikre, at vores erhvervsliv står så stærkt som overhovedet muligt, fordi vi skal sørge for, at vi i Danmark får skabt flere arbejdspladser, og at vi får tiltrukket flere arbejdspladser til Danmark.
I den sammenhæng er der ingen som helst tvivl om, at iværksætterne og ikke mindst de små og mellemstore vækstvirksomheder spiller en helt betydende rolle, og derfor har regeringen ikke andet end støtte tilovers for intentionen bag beslutningsforslaget.
Som der står i vores regeringsgrundlag, vil vi gøre det lettere at investere i iværksættervirksomheder i Danmark, og i det hele taget vil vi gøre det lettere at tiltrække kapital til iværksættermiljøet.
Der har i noget tid været diskussioner om behovet for at styrke iværksætterindsatsen, og derfor kommer regeringen inden længe med en ny iværksætterstrategi.
Det gør vi for at styrke den allerede store aktivitet, der som sagt er i at iværksættermiljøet i Danmark.
Vi skal have de sidste muligheder åbnet, og vi skal sørge for, at vi får endnu mere tryk på kedlerne i iværksættermiljøet.
Vi ønsker en ambitiøs erhvervspolitik, der gavner hele landet, og vi ønsker en erhvervspolitik, som skaber flere vækstvirksomheder og bedre vækstmuligheder også for startupmiljøet.
Vi kommer til at se på, hvordan vi kan udvikle iværksætteri omkring vores styrkepositioner.
Det er bl.a. på det grønne område, det er inden for biosolutions, det er inden for robotområdet, og det er på andre områder, hvor vi igennem et år gennem det brede samarbejde her i Folketinget har sikret, at vi har fået internationale styrkepositioner.
Der er enormt meget energi og kraft omkring vores styrkepositioner, som sagtens kan være med til at understøtte innovation og iværksætteri.
Styrkepositionerne er centrale.
Det direkte opstartsmiljø er også centralt, og derfor skriver vi som sagt også eksplicit i vores regeringsgrundlag, at vi vil styrke mulighederne for at tiltrække kapital til iværksættermiljøet.
Når jeg endnu ikke kan løfte sløret for det præcise indhold af vores kommende iværksætterudspil, er det selvfølgelig, fordi noget af det, vi sidder og kigger på, er, hvordan vi helt konkret kan tilrettelægge mulighederne for at skabe et bedre kapitalgrundlag for bl.a. vores iværksættere.
Lettere adgang til kapital skal ses i en helhed, og crowdfundingdelen kan ikke stå alene her.
Jeg tror, det er vigtigt, at vi, før vi beslutter os for, hvad rammerne for det skal være, og ikke mindst før vi beslutter os for at give anpartsselskaber mulighed for at anvende crowdfunding, undersøger, på hvilke vilkår det skal fungere og udfolde sig.
Crowdfunding sker jo nemlig, som ordføreren for forslagsstillerne også rigtigt sagde, ofte ud fra en bredere kreds af investorer, hvoraf nogle er mere professionelle end andre.
Det tror jeg også man er nødt til at være opmærksom på i den sammenhæng.
Derfor er det selvfølgelig vigtigt, at rammerne om den her ordning er gennemtænkte.
Vi har behov for at få undersøgt, om et loft på 5 mio. euro sikrer tilstrækkelig beskyttelse af både investorer og selskabets øvrige interessenter.
Det er nogle af de spørgsmål, som vi har behov for at få dykket mere ned i i forbindelse med det konkrete beslutningsforslag her.
Men grundlæggende er vi positivt indstillet over for intentionen i beslutningsforslaget.
Jeg føler mig helt overbevist om, at det er noget, vi kommer til at bore ud i forbindelse med den kommende iværksætterstrategi, og jeg ser frem til et tæt samarbejde med Liberal Alliance om det her område og i øvrigt hele iværksætterstrategien.
Vi har, uanset hvor vi kommer fra i det her Ting, en klar interesse i, at vi får skabt bedre muligheder for, at vi kan få flere iværksættere, og at vi kan få styrket vores vækstmiljø, som er godt kørende også internationalt, og som kan være med til at understøtte, at Danmark fortsat kan være et af verdens bedste lande at starte sin virksomhed i.